Tožba, vložena 5. novembra 2012 - Nestlé Unternehmungen Deutschland proti UUNT - Lotte (LOTTE)
(Zadeva T-483/12)
Jezik, v katerem je bila tožba vložena: nemščina
Stranke
Tožeča stranka: Nestlé Unternehmungen Deutschland GmbH (Frankfurt na Majni, Nemčija) (zastopnik: A. Jaeger-Lenz, odvetnica)
Tožena stranka: Urad za usklajevanje na notranjem trgu (znamke in modeli)
Druga stranka pred odborom za pritožbe: Lotte Co. Ltd (Tokio, Japonska)
Predloga
Tožeča stranka Splošnemu sodišču predlaga, naj:
razveljavi odločbo četrtega odbora za pritožbe pri Uradu za usklajevanje na notranjem trgu (znamke in modeli) z dne 3. septembra 2012 v zadevi R 2103/2010-4;
toženi stranki naloži plačilo stroškov postopka.
Tožbeni razlogi in bistvene trditve
Prijavitelj znamke Skupnosti: Lotte Co. Ltd
Zadevna znamka Skupnosti: figurativna znamka, ki vsebuje besedni element "LOTTE" in sliko koale na drevesu, ki drži manjšo koalo, za proizvode iz razreda 30 - prijava znamke Skupnosti št. 6 158 463
Imetnik znamke ali znaka, navajanega v postopku z ugovorom: tožeča stranka
Navajana znamka ali znak: nacionalna figurativna znamka, ki vsebuje besedna elementa "KOALA BÄREN" in "KOALA" ter sliko koale, ki drži manjšo koalo, za proizvode iz razreda 30
Odločba oddelka za ugovore: ugoditev ugovoru
Odločba odbora za pritožbe: pritožbi se ugodi in odločba oddelka za ugovore se razveljavi
Navajani tožbeni razlogi: kršitev člena 42(2) in (3) Uredbe št. 207/2009, pravila 22(2) Uredbe št. 2868/95 in člena 15(1) Uredbe št. 207/2009.
____________